# śrī-nikuñja-rahasya-stavaḥ

prabodhānanda-sarasvatī

I do not know where the Gaudiyas get their version of *Nikuñja-rahasya-stava* (NRS), which is credited to Rupa Goswami. This version was taken from *Stava-kalpa-druma*.

I always suspected that this was Prabodhananda’s composition whose style is clearly recognizable, and that has now been confirmed. This version is found as an appendix to Kishori Sharan Ali’s translation and commentary on *Rādhā-rasa-sudhā-nidhi* (RRSN). The numbering sequence is different from the NRS. The order of the verses is entirely different in the two versions and it seems to me that the NRS version has a more natural flow. To facilitate analysis, I have created two files and given the alternative numbering in each.

nava-lalita-vayaskau nūtna[[1]](#footnote-2)-lāvaṇya-puñjau

nava-rasa-cala-cittau nūtana-prema-vṛttau |

nava-nidhuvana-līlā-kautukenātilolau

smara nibhṛta-nikuñje rādhikā-kṛṣṇa-candrau ||1|| (19)

druta-kanaka-sugaura-snigdha-meghaugha-nīla-

cchavibhir akhila-vṛndāraṇyam udbhāsayantau |

mṛdula-nava-dukūle nīla-pīte dadhānau

smara nibhṛta-nikuñje rādhikā-kṛṣṇa-candrau ||2|| (1)

prathama-milana-bhītodbhāsitāśvāsa-vācau

priyatama-bhuja-rodha-vyagra-hastau ratotkau |

alam alam iti līlā-gadgadokty-unmadāndhau

smara nibhṛta-nikuñje rādhikā-kṛṣṇa-candrau ||3|| (20)

priya-rati-samanujñā-mārgaṇā-namra-vaktron[[2]](#footnote-3)-

namita-cibuka-dṛṣṭyā[[3]](#footnote-4) smera-kāntānanābjau[[4]](#footnote-5) |

kim iha[[5]](#footnote-6) kuruṣa ity āsvādya-vāk-kiñcanoktī

smara nibhṛta-nikuñje rādhikā-kṛṣṇa-candrau ||4|| (23)

pratipada-pratikūlānugraha[[6]](#footnote-7)-vyagra-mūrtī

bahu-viracita-nānā-cāṭu-kāra-prakārau |

nava-surata-vilāsautsukya-gūḍha-prakāśau

smara nibhṛta-nikuñje rādhikā-kṛṣṇa-candrau ||5|| (3)

surata-kalaha-saukhyaiḥ kākuvāda-praṇāmāv

adhika-viracita-mānau durgama-prema-bhaṅgau[[7]](#footnote-8) |

smita-madhura-mṛdūpālambha-hṛn-nīta-kāntau[[8]](#footnote-9)

smara nibhṛta-nikuñje rādhikā-kṛṣṇa-candrau ||6|| (22)

nava-kiśalaya-talpe kalpayantau vicitrāṁ

surata-samara-līlām[[9]](#footnote-10) unmadānaṅga-raṅgau |

lalita-valaya-kāñcī-nūpura-dhvāna-ramyau

smara nibhṛta-nikuñje rādhikā-kṛṣṇa-candrau ||7|| (2)

priya-kara-parimardojjṛmbhamānoru-vakṣo-

ruha-manasija-kaṇḍūddaṇḍa-kandarpa-līlau |

namita[[10]](#footnote-11)-dayita-pāṇi-spṛṣṭa-nīvī-nibandhau

smara nibhṛta-nikuñje rādhikā-kṛṣṇa-candrau ||8|| (11)

priyatama-kṛta-gāḍhāśleṣa-kharvāyitoru-

stana-mukula-manojñau vallabhaikātmatecchū |

kim api racita-śuṣka-kranditodāra-hāsau

smara nibhṛta-nikuñje rādhikā-kṛṣṇa-candrau ||9|| (5)

satata-surata-tṛṣṇā-vyākulāv unmadiṣṇū

vipula-pulaka-rājad-gaura-nīlojjvalāṅgau |

mitha uru-parirambhād eka-dehāyamānau

smara nibhṛta-nikuñje rādhikā-kṛṣṇa-candrau ||10|| (6)

satatam aparimāṇojjṛmbhamānānurāgau[[11]](#footnote-12)

mada-rasa-bhara-sindhū lola[[12]](#footnote-13)-dolāyitāṅgau |

dalita-sakala-setū dhanya-gopy-eka-ramyau

smara nibhṛta-nikuñje rādhikā-kṛṣṇa-candrau ||11|| (28)

vilulita-vara-veṇī-hāra-mālāvataṁsau

mṛdula-madhura-hāsollāsi-vaktrendu-bimbau |

atirasa-mada-lolau citra-kandarpa-kelī

smara nibhṛta-nikuñje rādhikā-kṛṣṇa-candrau ||12||

surata-rasa-madābdhau[[13]](#footnote-14) santataṁ santarantau

truṭita-valaya-kāñcī-dāma-hārāvalīkau |

maṇi-kanaka-vibhūṣotsāra[[14]](#footnote-15)-bhāsvat-parāṅgau

smara nibhṛta-nikuñje rādhikā-kṛṣṇa-candrau ||13|| (17)

stavakita-maṇi-dāmnā preyasā gumphitātyad-

bhuta-sulalita-veṇī-preyasī-kḷpta-cūḍau |

mitha udayad-akhaṇḍa-prema-rajjū-nibaddhau

smara nibhṛta-nikuñje rādhikā-kṛṣṇa-candrau ||14|| (21)

jaghana-lulita-veṇī-visphurad-barhi-cūḍau

kanaka-rucira-cūḍā-kaṅkaṇa-dvandva-pāṇī[[15]](#footnote-16) |

vilasad-aruṇa-rociḥ-pīta-kauṣeya-ramyau[[16]](#footnote-17)

smara nibhṛta-nikuñje rādhikā-kṛṣṇa-candrau ||15|| (8)

kanaka-jalada-gātrau nīla-śoṇābja-netrau[[17]](#footnote-18)

mṛgamada-rasa-bhālau mālatī-kunda-mālau |

tarala-taruṇa-veśau nīla-pītāmbareśau[[18]](#footnote-19)

smara nibhṛta-nikuñje rādhikā-kṛṣṇa-candrau ||16|| (9)

lalita-nava-kiśorau navya-lāvaṇya-puñjau[[19]](#footnote-20)

sakala-rasika-cūḍālaṅkṛtī mugdha-veśau |

madhura-madhura-mūrtī vidyud-ambhoda-kāntī

smara nibhṛta-nikuñje rādhikā-kṛṣṇa-candrau ||17|| (7)

kim api parama-śobhā-mādhurī-rūpa-ceṣṭā-

hasita-lalita[[20]](#footnote-21)-dṛṣṭyātyadbhutotkarṣa-kāṣṭhām |

parama-rasa-rahasyāveśataḥ sandadhānau

smara nibhṛta-nikuñje rādhikā-kṛṣṇa-candrau ||18|| (26)

nikhila-nigama-gūḍhau nityam anyonya-gāḍha-

praṇaya-bhara-vivṛddhau tuṅgitānaṅga-ceṣṭau[[21]](#footnote-22) |

surata-rasa-madāndhau nyasta-jīvau mitho’ṅge

smara nibhṛta-nikuñje rādhikā-kṛṣṇa-candrau ||19|| (10)

ramaṇa-vadana-candre datta-tāmbūla-vīṭī[[22]](#footnote-23)

nija-rasa-nidhi-vaktre datta-tac-carvya-bhāgau[[23]](#footnote-24) |

mitha uru-rasadāṅga-sparśa-lolubhyamānau

smara nibhṛta-nikuñje rādhikā-kṛṣṇa-candrau ||20|| (23)

atirasa-mada-vegān nistrapā-dhairya-dṛṣṭī[[24]](#footnote-25)

krama-samudita-tat-tat-sauratāścarya-nītī[[25]](#footnote-26) |

bahir atirasa-līlānuvratā-kṣāma-varṇau[[26]](#footnote-27)

smara nibhṛta-nikuñje rādhikā-kṛṣṇa-candrau ||21|| (29)

rajata[[27]](#footnote-28)-bhavana-randhrāyāta-san[[28]](#footnote-29)-manda-śītā-

nila-vidalita-tuṅgānaṅga-saṅgrāma-khedau |

kṣaṇa-sahacara-ramyārabdha-[[29]](#footnote-30)bhūyo-vihārau

smara nibhṛta-nikuñje rādhikā-kṛṣṇa-candrau ||22|| (25)

tad-atilalita[[30]](#footnote-31)-līlā-lola-lolāṅga-lakṣyau[[31]](#footnote-32)

sulalita-lalitāder nirṇimeṣākṣi-randhraiḥ |

hṛdayam upanayantau pūrṇa-saukhyāmbu-rāśau[[32]](#footnote-33)

smara nibhṛta-nikuñje rādhikā-kṛṣṇa-candrau ||23|| (4)

praṇayamaya-vayasyāḥ kuñja-randhrārpitākṣīḥ

kṣiti-talam anu labdhvānanda-mūrcchāṁ patantīḥ |

prati rati-vidadhānau ceṣṭitaiś citra-citraiḥ

smara nibhṛta-nikuñje rādhikā-kṛṣṇa-candrau ||24|| (26)

bahu-vidha-parimṛṣṭānyonya-gātrāv ajasraṁ

bahu-vidha-paripṛcchā-kāritānyonya[[33]](#footnote-34)-vācau |

animiṣa-nayanāli[[34]](#footnote-35)-svāditānyonya-vaktrau

smara nibhṛta-nikuñje rādhikā-kṛṣṇa-candrau ||25|| (18)

manasija-rasa-sindhor adbhutāvarta-vega-

śramita-tanu-manaskau keli-vismāpitālī |

bahu-vidha-rasa[[35]](#footnote-36)-gātra-sparśa-jalpa-prahāsau

smara nibhṛta-nikuñje rādhikā-kṛṣṇa-candrau ||26|| (13)

bahula-surata-khelāyāsa-saṅkhinna-gātrau

dayita-nija-sakhībhir vījyamānau paṭāntaiḥ |

sarasa-bhujaga-vallī-pallavāsvādi-vaktrau[[36]](#footnote-37)

smara nibhṛta-nikuñje rādhikā-kṛṣṇa-candrau ||27|| (15)

mitha-uru-pulaka-śrī-dor-latā-baddha-kaṇṭhau

vyatimilita-mukhendū kiṅkiṇī-lālitāṅghrī |

nava-rati-rasa-khelā-śrānti-tandrālu-netrau

smara nibhṛta-nikuñje rādhikā-kṛṣṇa-candrau ||28|| (12)

surata-rasa-samudre pādam ācūḍa-magnau

truṭi-lavam iva yātāṁ manyamānau tri-yāmām |

pratinimiṣam asīmojjṛmbhitānaṅga-tṛṣṇau

smara nibhṛta-nikuñje rādhikā-kṛṣṇa-candrau ||29|| (14)

tad-atimadhura-dhāmni nāmni vātsalya-mātrāt

katham api kalanīyau kasyacid bhāgya-sīmnaḥ |

śruti-tatibhir agamyau sat-sabhājasra-saṅgau

smara nibhṛta-nikuñje rādhikā-kṛṣṇa-candrau ||30|| (-)

parama-rasa[[37]](#footnote-38)-rahasyānanda-niḥsyandi-vṛndā-

vana-vipina[[38]](#footnote-39)-nikuñje divya-divyair vilāsaiḥ |

niravadhi rasamānau rādhikā-kṛṣṇa-candrau[[39]](#footnote-40)

bhaja[[40]](#footnote-41) sakalam upekṣya tāvakāḥ[[41]](#footnote-42) śāstra-yuktīḥ ||31|| (31)

stavam imam atiramyaṁ rādhikā-kṛṣṇa-candra[[42]](#footnote-43)-

pramada-bhara[[43]](#footnote-44)-vilāsair adbhutaṁ bhāva-yuktaḥ[[44]](#footnote-45) |

paṭhati ya iha rātrau nityam avyagra-citto

vimala-matiṣu rādhālīṣu sakhyaṁ labheta[[45]](#footnote-46) ||32|| (32)

iti śrī-nikuñja-rahasya-stavaḥ sampūrṇaḥ |

1. navya- [↑](#footnote-ref-2)
2. vaktrau [↑](#footnote-ref-3)
3. -dṛṣṭi- [↑](#footnote-ref-4)
4. -kāntā-mukhābjau [↑](#footnote-ref-5)
5. iva [↑](#footnote-ref-6)
6. pratikūlātyāgraha- (PVS) [↑](#footnote-ref-7)
7. -bhaṅgī [↑](#footnote-ref-8)
8. mṛdūpālabhya-hṛn-mīlitāntau [↑](#footnote-ref-9)
9. kelim (PVS) [↑](#footnote-ref-10)
10. kalita- [↑](#footnote-ref-11)
11. -rāgon- [↑](#footnote-ref-12)
12. bhara-rasa-sindhūllola- [↑](#footnote-ref-13)
13. mahābdhau [↑](#footnote-ref-14)
14. -vibhūṣotsarpi- [↑](#footnote-ref-15)
15. rucira- kanaka-cūḍā-kaṅkaṇodbhāsi-pāṇī [↑](#footnote-ref-16)
16. -vāsau [↑](#footnote-ref-17)
17. nīla-pītāmbareśau [↑](#footnote-ref-18)
18. nīla-śoṇābja-netrau [↑](#footnote-ref-19)
19. rāśī [↑](#footnote-ref-20)
20. -lapita- [↑](#footnote-ref-21)
21. -vivṛddhocchṛṅkhalānaṅga-ceṣṭau [↑](#footnote-ref-22)
22. -vallī [↑](#footnote-ref-23)
23. -vaktra-nyasta-tac-carvitāgrau [↑](#footnote-ref-24)
24. - tṛptī [↑](#footnote-ref-25)
25. rītī [↑](#footnote-ref-26)
26. atisukha-līlāv udyatekṣānubandhau [↑](#footnote-ref-27)
27. vratati- [↑](#footnote-ref-28)
28. -tan- [↑](#footnote-ref-29)
29. kṣaṇam iva parirambhārabdha- [↑](#footnote-ref-30)
30. atimadhura- [↑](#footnote-ref-31)
31. lakṣmyā [↑](#footnote-ref-32)
32. rāśī [↑](#footnote-ref-33)
33. karṇitānyonya [↑](#footnote-ref-34)
34. nayanāntaḥ- [↑](#footnote-ref-35)
35. mitha-uru-vidhā [↑](#footnote-ref-36)
36. bhojyamānau hitālyā [↑](#footnote-ref-37)
37. -taṭa- [↑](#footnote-ref-38)
38. -vipina-nava- [↑](#footnote-ref-39)
39. -nanda-sūnū [↑](#footnote-ref-40)
40. smara [↑](#footnote-ref-41)
41. upekṣyoccāvacāḥ [↑](#footnote-ref-42)
42. -nanda-sūnū [↑](#footnote-ref-43)
43. -rasa- [↑](#footnote-ref-44)
44. -yuktam [↑](#footnote-ref-45)
45. vividha-vṛjina-yuktaḥ prema-bhaktiṁ labheta [↑](#footnote-ref-46)